《晚出南康游庐山》
宋代·李纲

舍舟星子渚，遂作庐山游。空濛杳霭间，十里松桂秋。

草木吐香润，泉石交横流。乃知山中物，一一皆其尤。

岚逼空翠湿，峰高紫烟浮。心闲云出岭，眼净龙还湫。

月壑夜窈窕，风林晚飕飗。稍闻钟磬声，迥觉梵宇幽。

平昔念清赏，孰云今乃酬。似非人间境，须向物外求。

顾揖虽不暇，吟哦浩难收。聊将诗纪行，一洗他年愁。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。